
Tormás Ignác 1886. április 8-án született Kenesén, a család legkisebb fiaként. Egy testvérbátyja és egy nővére volt még. Kései gyerekként érkezett. Testvérei már rég iskolába jártak, ahonnan 11-12 évesen kimaradtak, mert szükség volt otthon a munkáskézre. A báty dolgozott a földeken, ha már úgy is ő fogja örökölni, a lány pedig a ház körül segített anyjának, mosni, főzni, kapálni a háztájit, és vigyázni a legkisebbre, a kis Ignácra. 
Munkára még nem lehetett befogni, és iskolába sem járt, hogy ne legyen folyton láb alatt, kisanya nővére leültette a konyhaasztalhoz, elé tette olvasókönyvét, és krumpli pucolás, vagy főzés közben tanította neki a betűket. Így történt, hogy Tormás Ignác, mire iskolába került, tudott olvasni, számolni az ujjai segítségével, le tudta írni az ABC-t és családtagjai nevét. Gyorsan és könnyen tanult. A tanító, látva tehetségét, rábeszélte a szülőket, hogy engedjék tovább gimnáziumba. A földet, háztájit úgy is a két idősebb kapja, így neki is jut valami. Akár úr is lehet belőle. 
A szülők először vonakodtak, aztán ráálltak, lekerült róluk a gond. 
A tanító írt egy ajánló levelet a vénkisasszony Esterházy grófnőnek, aki minden évben féltucatnyi jó képességű falusi gyerek gimnáziumi taníttatását, lakhatását és zsebpénzét finanszírozta. Így történt, hogy egy nyár végi napon, a 12 éves Tormás Ignác tanítójával és édesanyjával felutazott Veszprémbe, hogy elfoglalja helyét a Felső Kereskedelmi Fiúiskola kollégiumában. 
Kezdetben jó tanuló volt, nem okozott csalódást szüleinek. Azonban – először csak szabadidejében, aztán mát tanulás helyett is – egyre többet járt ki a vasútállomásra. Lenyűgözték a hatalmas masinák, a dugattyúk, szelepek, csapágyak ütemes mozgása, a kattogás, csattogás, zakatolás, csikorgás szimfónia volt számára. Tele szívta tüdejét a vízgőz a szénpor és a gépzsír mámorítóan édes illatával. Csodálta és irigyelte a kalauzokat a fényes-gombos egyenruhájukért, ahogyan sípszóval és egy kézmozdulattal indították el a hatalmas mozdonyokat, majd hanyagul léptek fel a mozgó szerelvényre. A mindenség urai voltak szemében.
Ugyan ilyen áhítattal nézte a masinisztákat, mikor a keskeny mozdonyablakon kihajolva, jobb kezükkel épp csak megérintve sapkájuk sildjét köszöntötték egymást. Ahogy az óriási gőzhenger oldalán, keskeny peremen lépegetve, kis fogódzókba kapaszkodva, körbe kerülték a tartályt, vagy behajoltak a súlyos kerekek közé. Nem ismert náluk bátrabb és nagyszerűbb férfiakat. 
Nem akart ő már úr lenni, hivatalnok állami állásban, havi fixért, előmenetelért, biztos nyugdíjért. Semmi másra nem vágyott, minthogy egy állomásról kihúzó vonat alsó lépcsőjén állva intsen búcsút az állomásfőnöknek. Vagy hogy szénportól fekete arccal és kézzel, a mozdony nyitott ajtajában ülve, bicskájával szalonnát és kenyeret falatozzon. Mindegy hogyan, de a közelébe akart lenne ezeknek a csodálatos szerkezeteknek, melyeknél hatalmasabbat és erősebbet nem hordott még hátán a föld. Birtokolni akarta ezt az erőt, megzabolázni, féken tartani, irányítani, ahogyan cirkuszban a vadállatot. 
Így lett hát Ignác 17 évesen vasutas tanonc. Tanárai nehezteltek rá, hiszen jó képességű gyerek volt. Csak az öreg grófnő értette meg szenvedélyét, elkötelezettségét, de ő is ragaszkodott a gimnázium befejezéséhez. 
Végigjárta a szamárlétrát. Segédként megtanulta a gőzgép működését, a dugattyúk, szelepek csapok bonyolult rendszerét, végre birtokolta, irányította ezt az erőt. Aztán elsajátította azt is, hogyan kell adagolni a szenet ennek a szörnynek. A tűz fényéből megállapította, hány fokon ég a szén, mennyi idő alatt melegszik fel a víz. A csövek mormolásából tudta, mikor jó a gőz. A vasúti jelzések nem túl bonyolult rendszere menet közben ragadt rá.
21 évesen állhatott először önállóan egy mozdony élére. Egy csapásra lett úr és férfi. 
Kezdetben a Székesfehérvár-Veszprém útvonalon járt, aztán 1910-ben áthelyezését kérte az akkor kiépült Balatoni vonalra, és haza költözött. Télen-nyáron, hétköznap-ünnepnap járt Budapest és Tapolca között, hozta vitte az embereket, a sok-kofferes fürdővendégeket, batyus piacosokat, szabadságos katonákat. A világ urának érezte magát. 
Mígnem megtörtént a baj.
Mindenki tudta, aki azon a vonalon járt, hogy Kenesénél különösen elővigyázatosnak kell lenni. Ugyan beültették akácfákkal a veszélyes területet, de azon a májusi napon, 1914-ben mégis megcsúszott a sárga föld, és több száz köbméternyi lösz temette maga alá a vasúti pályát. 
Hétfői nap volt, kevés utast vitt a vonat. Tormás Ignác Kenesénél lassított, ahogy a szabályzat előírta. Még soha nem hallott azelőtt ilyen hangot: megmozdult alatta a föld, és hatalmas robajjal rádől a hegy. 
A sikoltozás és jajveszékelés térítette magához. Kimászott a fülkéből, és döbbenten látta, hogy a sínpár vagy 25 méteres szakaszon belecsúszott a Balatonba, vitte magával a szerelvényt is. A kalauz vérző fejét fogva ült a földön, az utasok egymást segítették ki az ablakokon. Óriási volt a felfordulás. Egy óra múlva Keneséről és Alsóörsről is odaértek a tűzoltók, segítettek a mentésben. A súlyos sebesülteket Balatonfüredre illetve Veszprémbe szállították. Halálos baleset szerencsére nem történt, ám hosszú időre állt le a forgalom. 
Tormás Ignác minden nap kiment a tragédia helyszínére. Nem tudta elhinni, hogy ez megtörténhetett. Két csendőr vigyázta a roncsokat, hogy a bámészkodó falusiak ne lophassák szét az értékes fát, vasat, szenet. Egyik nap feltűnt egy fotográfus is. Megkérte az ott lévőket, álljanak a vonat köré, mert szeretné megörökíteni az utókornak ezt az eseményt. Leereszkedett hát arra a részre, ahol a sínpár szinte függőlegesen állt, a talpfák pedig úgy meredeztek, mint valami hatalmas csontváz bordái.

A pályázat kiíróinak megjegyzése:
Nagyon jó történet, ötletesen ötvözi a valóságnak megfelelő adatokat a fikcióval. Egy kis pontosítással élnék: a „háztáji” kifejezés használata nem annyira szerencsés ebben a szövegkörnyezetben és időszakban, hiszen az kifejezetten a mezőgazdasági kollektivizálás utáni családi kistermelésre utal. Illetve a település története során nem volt Esterházy birtok, kezdetben a veszprémvölgyi apácák, majd a győri jezsuiták birtokolták, így inkább ők támogathatták a falusi gyermekeket.  

